સ્વામી વિવેકાનંદજીએ તેમની આગવી શૈલીમાં જણાવેલું કે, ભારતવર્ષના યુવાનોએ તેમના સ્નાયુઓ પોલાદી અને જ્ઞાનતંતુઓ લોખંડી બનાવવા પડશે. દૈન્યતા, પરાધીનતા, કાયરતા છોડીને ફૂટબોલ ખેલો ! ફૂટબોલ ખેલ્યા પછી જ ભારતના યુવાનો, તમને શ્રીકૃષ્ણના સામર્થ્ય અને તેમના ગીતાના ઉપદેશની મહત્તાની સાચી અનુભૂતિ થઈ શકશે ! તેનાથી જ પરાધીન ભારતને તેની ગૌરવશાળી ઓળખનું પુન: સ્મરણ થઈ શકશે. હવે ભારતવર્ષ પુન: તેના આત્માની ખોજમાં લાગી પડ્યું છે અને ભારતવર્ષની જે વિશેષતા-વિશિષ્ટતા છે તેનું નિદર્શન કરવા માટે ભારતની યુવાપેઢી ભારતમાતાના આત્મસન્માનને પુન: સુપ્રતિષ્ઠ કરવા સક્રિય થઈ રહેલ છે.